কথায় বলে, মানুষের জীবন যেন পদ্মপাতায় জল। এই আছে তো এই নেই। এমনই অনিশ্চয়তায় মোড়া মানুষের জীবন। বিমানে ওঠার আগেও ব্রাজিলের ক্লাব চাপেকোয়েনসের ফুটবলাররা জানতেন না, মৃত্যু অপেক্ষা করে রয়েছে তাঁদের জন্য। চাপেকোয়েনসের প্রায় পুরো ফুটবল টিম, সাপোর্ট স্টাফ এবং একগুচ্ছ সাংবাদিক বোঝাই একটি চার্টার্ড বিমান সোমবার রাত সওয়া দশটা নাগাদ ভেঙে পড়ে কলম্বিয়ার মেডেলিনের পাহাড়ে। আর সেই মর্মান্তিক ঘটনার পরেই উঠে আসছে হৃদয়বিদারক সব কাহিনি।
চাপেকোয়েনসের ফরোয়ার্ড তিয়াগো দ্য রোচা ভিয়েরা মারা গিয়েছেন বিমান দুর্ঘটনায়। তিয়াগো ব্রাজিলে পরিচিত তিয়াগুইনহো নামে। সেই তিয়াগো পৃথিবীর মায়া কাটিয়ে চলে যাওয়ার দিন সাতেক আগে জানতে পারেন, তিনি বাবা হতে চলেছেন। দিন সাতেক আগে দলের সঙ্গেই ছিলেন তিনি। তখনই তাঁর স্ত্রী গ্রেজিলের মেসেজ পড়েন তিয়াগো। দেওয়ালে পিঠ ঠেকিয়ে বসেছিলেন তিনি। গিফট ব্যাগের ভিতরে রাখা স্ত্রীর সেই চিঠি পড়ে প্রথমটায় অবাক হয়ে যান তিয়াগো। সেই মেসেজ সতীর্থদের সঙ্গে শেয়ার করছিলেন এই ফরোয়ার্ড।
আরও পড়ুন— 
বিমান দুর্ঘটনায় প্রাণ হারাতে হয়েছিল বিশ্ববিখ্যাত এই ক্রিকেটারকে। জেনে নিন সেই মর্মান্তিক কাহিনি
স্ত্রীর কাছ থেকে পাওয়া এ হেন খবর পাওয়ার পরে আবেগ ধরে রাখতে পারেননি তিয়াগো। তিয়াগো পৃথিবীতে নেই এখন। তিয়াগোর বাবা হওয়ার খবরের পরের সেই আনন্দের মুহূর্ত ক্যামেরাবন্দি করে রাখা হয়। দলের বাকি ফুটবলারদের সঙ্গে তাঁর আনন্দ করার সেই মুহূর্ত এখন ভিডিওয় দেখা যাচ্ছে। সাত দিন বাদেই বদলে গেল তিয়াগো ও গ্রেজিলের জীবন। এটাই জীবন। এর জন্যই বলে, লাইফ ইজ স্ট্রেঞ্জার দ্যান ফিকশন।